Broj: 711-I-266-M-478-22/23-02-21

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Dragane Jeckov, zastupnice u Hrvatskom saboru**, za davanjem mišljenja Povjerenstva, na 197. sjednici, održanoj dana 16. prosinca 2022., daje sljedeće:

**MIŠLJENJE**

1. **Sukladno odredbi članka 17. stavka 3. ZSSI-a obveznik ZSSI-a koji je ujedno predsjednik udruge može istovremeno uz obnašanje dužnosti obavljati znanstvenu djelatnost kao autor znanstvenog članka u časopisu koji izdaje udruga nacionalne manjine te za isto primati naknadu** **na način da sklopi autorski ugovor koji bi u ime udruge potpisala druga osoba ovlaštena za zastupanje udruge.**
2. **Sukladno odredbi članka 17. stavka 4. ZSSI-a obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnijela je obveznica Dragana Jeckov zastupnica u Hrvatskom saboru. U Povjerenstvu zahtjev je zaprimljen 12. prosinca 2022. pod poslovnim brojem 711-U-9236-M-478/22-01-5, povodom kojeg se vodi predmet broj M-478/22.

Člankom 3. stavkom 1. podstavkom 3. ZSSI-a propisano je da zastupnici u Hrvatskom saboru obveznici u smislu navedenog Zakona.

Povjerenstvo je uvidom Registar dužnosnika utvrdilo da obveznica Dragana Jeckov, obnaša dužnost zastupnice u Hrvatskom saboru u aktualnom mandatu od 22. srpnja 2020.g. zbog čega je dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenje postavlja upit može li obveznik koji je ujedno predsjednik udruge koja je izdavač časopisa potpisati autorski ugovor i dobiti honorar za napisani znanstveni rad s udrugom kojoj je na čelu pri čemu potpisnik u ime udruge ne bi bio obveznik već druga osoba koja je također ovlaštena za zastupanje udruge.

Sukladno članku 18. stavku 5. ZSSI-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Obavljanje funkcije predsjednika udruge predstavlja upravnu funkciju u istoj udruzi, u smislu članka 18. stavka 5. ZSSI/21-a.

Stoga obveznici ZSSI-a na temelju navedene zakonske odredbe, mogu istovremeno uz obnašanje dužnosti obavljati funkciju predsjednika udruge ukoliko već ne obavljaju funkciju u upravnom ili nadzornom tijelu druge dvije udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pri čemu su dužni u imovinskoj kartici navesti podatak o obavljanju ove funkcije u udruzi, sukladno odredbama ZSSI/21-a i Pravilnika o imovinskoj kartici obveznika ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako izrada znanstvenog članka u časopisu koji izdaje udruga nacionalne manjinepredstavlja obavljanje znanstvene djelatnost u smislu članka 17. stavka 3. ZSSI-a te stoga obveznici mogu obavljati navedene poslove uz obnašanje svoje dužnosti. Isto tako obveznici za navedene poslove mogu primati naknade no iste su temeljem članka 17. stavka 4. dužna prijaviti u godišnjoj imovinskoj kartici.

U odnosu na sklapanje autorskog ugovora između predsjednika udruge koji je ujedno obveznik ZSSI-a i same udruge imaju se primijeniti pravila te udruge jer se ne radi o postupanju obveznika pri obnašanju javne dužnosti, već povodom obavljanja funkcije u udruzi, ali bi postupanje obveznika na način da sklopi autorski ugovor koji bi u ime udruge potpisala druga osoba koja je također ovlaštena za zastupanje udruge bilo preporučljivo jer bi se na taj način obveznik izuzeo od sklapanja ugovora koji utječe na njegov vlastiti poslovni interes.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Dragana Jeckov, elektroničkom dostavom
2. Objava na internetskoj stranici Povjerenstva
3. Pismohrana